To kvinder sluttede en bytur i Hobro med en tur i arresten

To midaldrende kvinder på 40 og 52 år fik natten til fredag så meget under vesten, at de blev enige om, at det var en god idé at tage på tyvetogt i Hobro.

De to kvinder, der er fra byen, blev først set hælde hvid maling ud over en sagesløs bil i det indre Hobro.

Derefter begav de sig videre mod en villa på Fyrkatvej, hvor hærværk pludselig blev til tyveri.

Kvinderne begik nemlig indbrud og fik hevet et fladskærms-tv, en støvsuger og en udstoppet grævling med sig af værdigenstande.

Tyvekosterne smed de ind i en Ford Ka, der ligeledes var blevet stjålet.

Kort før fire-tiden i nat fik en politipatrulje opsnappet de to kvinder, der måtte sove den ud i arresten.

Efterforskningslederen ved Nordjyllands Politi vil meget nødigt gå i detaljer med sagen, da han mener, at 'folk i byen kan lægge to og to sammen' og hurtigt komme frem til gerningskvindernes identitet.

- Jeg kan sådan set kun bekræfte, at vi har en sag med to kvinder, og mere vil jeg helst ikke sige om det. Det er en sag, vi arbejder videre med og efterforsker, siger Preben Møller til Ekstra Bladet.